ai4bharat/Pralekha huggingface dataset:
சிறப்பு சேவைகள் மற்றும் கட்டுரைகள்
சைபர் குற்றங்களைத் தடுக்க தொலைத்தொடர்புத் துறையின் முன்முயற்சிகள்
உள்நாட்டில் உருவாக்கப்பட்ட கருவியான ஏ.எஸ்.டி.ஆரின் இரண்டாம் கட்டத்தின் கீழ்  தமிழ்நாட்டில் முறைகேடாக வழங்கப்பட்டதாக சந்தேகிக்கப்படும் 5662 மொபைல் இணைப்புகளை மத்திய அரசின் தொலைத்தொடர்புத் துறை கண்டறிந்துள்ளது.
சென்னையில் உள்ள தொலைத் தொடர்புத் துறை களப் பிரிவான தமிழ்நாடு உரிம சேவைப் பகுதி  இந்த இணைப்புகள் அனைத்தையும் பகுப்பாய்வு செய்து, மொபைல் இணைப்புகளின் மறு சரிபார்ப்பின் முடிவுகளின் அடிப்படையில் நடவடிக்கைகளை எடுத்துள்ளது, இது அந்தந்த தொலைத்தொடர்பு சேவை வழங்குநர்களால்  உண்மையான வாடிக்கையாளர் பயன்பாட்டில் உள்ளதா என்பதை சரிபார்க்க மேற்கொள்ளப்பட்ட ஒரு செயல்முறையாகும், இதன் விளைவாக இத்தகைய 4831 இணைப்புகள் அடையாளம் காணப்பட்டுள்ளன. இந்த நம்பகத்தன்மையற்ற மொபைல் இணைப்புகள் அனைத்தும் அந்தந்த டி.எஸ்.பி.க்களால் துண்டிக்கப்படுவதை தமிழ்நாடு உரிம சேவைப் பகுதி உறுதி செய்தது. தொலைத் தொடர்புத் துறை வழங்கிய அறிவுறுத்தல்கள் / வழிகாட்டுதல்களின்படி, போலி ஆவணங்களுடன் சிம் விற்பனையில் ஈடுபடும் விற்பனை புள்ளியை கருப்புப் பட்டியலில் சேர்ப்பது, காவல்துறை புகார்களைப் பதிவு செய்வது போன்ற தேவையான நடவடிக்கைகளை சேவை வழங்குநர்கள் எடுத்துள்ளனர்.
அத்தகைய இணைப்புகளின் விவரங்கள் மற்றும் விற்பனை தகவல்கள், தொலைத்தொடர்பு சேவை வழங்குநர்கள் எடுத்த நடவடிக்கை ஆகியவை மேல் விசாரணைக்காக தமிழ்நாடு காவல்துறையின் சைபர் கிரைம் பிரிவுக்கு அனுப்பப்பட்டுள்ளன.
முன்னதாக, ஏ.எஸ்.டி.ஆர் கட்டம் 1 இன் கீழ், 50,000 க்கும் மேற்பட்ட மொபைல் இணைப்புகள் டி.எஸ்.பி.க்களால் துண்டிக்கப்பட்டன, மேலும் தமிழ்நாடு காவல்துறை தவறான மொபைல் இணைப்புகளை வழங்குவதில் ஈடுபடும் மோசடியாளர்கள் மீது கடுமையான நடவடிக்கை எடுத்து வருகிறது.
தொலைத்தொடர்புத் துறை தனது ஏ.எஸ்.டி.ஆர் தளத்தின் மூலம் எடுத்த நடவடிக்கைகளின் விளைவாக தமிழகத்தில் சைபர் குற்றங்கள் தடுக்கப்பட்டுள்ளன.
குறு சிறு மற்றும் நடுத்தர தொழில் துறை அமைச்சகம்
கடந்த மூன்றாண்டுகளில் பிஎம்இஜிபி 11 லட்சத்திற்கும் அதிகமான வேலைவாய்ப்புக்களை உருவாக்கி உள்ளது
பிரதமரின் வேலைவாய்ப்பு உருவாக்கத்திட்டம் – பிஎம்இஜிபி கடந்த மூன்றாண்டுகளில் அதாவது 2015-16-லிருந்து 2017-18 வரையிலான காலத்தில் 11,13,000 வேலைவாய்ப்புக்களை உருவாக்கி இருப்பதாக மதிப்பீடு செய்யப்பட்டுள்ளது. மாநிலங்களவையில் இன்று  எழுத்து மூலம் அளித்த பதிலில் சிறு, குறு மற்றும் நடுத்தர தொழில்கள் துறை இணையமைச்சர் திரு.கிரிராஜ் சிங் இந்தத் தகவலைத் தெரிவித்தார். பிஎம்இஜிபி-ன் கீழ் பொதுப்பிரிவு பயனாளிகள் ஊரகப் பகுதிகளின் திட்டச் செலவில் விளிம்புத்தொகை மானியமாக 25 சதவீதமும், நகர்ப்பகுதிகளில் 15 சதவீதமும் பெறமுடியும். எஸ்சி / எஸ்டி / பெண்கள் / மாற்றுத் திறனாளிகள் / சிறுபான்மையினர் / முன்னாள் ராணுவத்தினர் / வடகிழக்குப் பகுதி ஆகியவற்றைச் சேர்ந்த பயனாளிகளுக்கு ஊரகப்பகுதிகளில் விளிம்புத் தொகை மானியமாக 35 சதவீதமும், நகர்ப்பகுதிகளில் 25 சதவீதமும் வழங்கப்படும். உற்பத்தித் துறையில் அதிகபட்ச திட்டச் செலவு ரூ.25 லட்சம், சேவைத் துறையில் ரூ.10 லட்சம்.
கடந்த மூன்றாண்டுகளில் காதி மற்றும் கிராமத் தொழில்கள் துறையில் பல்வேறு திட்டங்கள் அமலாக்கப்பட்டுள்ளன. வளர்ச்சிப் பணிகள் செய்யப்பட்டுள்ளன என்றும் அவர் கூறினார். இதற்கிடையே, தற்போது கிடைத்துள்ள விவரங்களின்படி 2015-16-ல் ஒட்டுமொத்தமாக காதி மற்றும் கிராமத் தொழில்கள் துறையின் கீழ் ரூ.41894.56 கோடியாக இருந்த விற்பனை 2017-18-ல் ரூ.60451.28 கோடியாக அதிகரித்துள்ளது. மற்றொரு கேள்விக்கு பதில் அளித்த திரு.கிரிராஜ் சிங், புதிய வடிவிலான இராட்டைகள் நல்ல தரமான நூலினைத் தருகிறது என்றும், உற்பத்தித் திறன் அதிகரித்திருப்பதால் காதி கைவினைக் கலைஞர்களின் ஊதியமும் அதிகரித்துள்ளது என்றும் கூறினார்.
------
(Visitor Counter : 91
பிரதமர் அலுவலகம்
பிரதமர் நாளை உத்தரப்பிரதேசம் செல்லவிருக்கிறார்
வாரணாசியில் 6-வது சர்வதேச அரிசி ஆராய்ச்சி கழகம் நாட்டுக்கு அர்ப்பணிக்கப்படவிருக்கிறது
ப்ரவசி பாரதீய திவஸிற்கான ஏற்பாடுகளை பிரதமர் ஆய்வு செய்யவிருக்கிறார்
சுகேல்டியோ நினைவு தபால்தலையை வெளியிடவிருக்கும் பிரதமர் காஸிபூரில் நடைபெறவிருக்கும் பொதுக் கூட்டத்தில் உரையாற்றுவார்
பிரதமர் திரு. நரேந்திர மோடி, 29-ம் தேதியன்று உத்தரப்பிரதேசத்தில் உள்ள வாரணாசி மற்றும் காஸிப்பூருக்கு செல்லவிருக்கிறார். இப்பயணத்தின் போது பிரதமர் வாரணாசியில் 6-வது சர்வதேச அரிசி ஆராய்ச்சிக் கழகம், தெற்காசிய மண்டல மையத்தை நாட்டுக்கு அர்ப்பணிப்பார். வாரணாசியில் தீன்தயாள் ஹஸ்தகலா சங்கூலில் நடைபெறும் “ஒரு மாவட்டம், ஒரு உற்பத்திப் பொருள்” மண்டல உச்சிமாநாட்டில் கலந்து கொள்வார். காஸிப்பூரில் மகாராஜா சுகேல்டியோ நினைவு தபால்தலையை வெளியிடும் பிரதமர், பொதுக் கூட்டத்திலும் உரையாற்றுவார்.
வாரணாசியில் தேசிய விதை ஆராய்ச்சி மற்றும் பயிற்சி மைய வளாகத்தில் அமைக்கப்பட்டுள்ள சர்வதேச அரிசி ஆராய்ச்சிக் கழகம் மற்றும் தெற்காசிய மண்டல மையத்தை பிரதமர் நாட்டுக்கு அர்ப்பணிப்பார். இந்த அமைப்பு, தெற்காசிய மற்றும் சார்க் பிராந்தியத்தில் அரிசி ஆராய்ச்சி மற்றும் பயிற்சிக்கான முக்கிய மையமாக விளங்கும். கிழக்கு இந்தியாவில் அமைக்கப்படும் இந்த முதல் சர்வதேச மையம், இந்தப் பிராந்தியத்தில் நீடித்த அரிசி உற்பத்தி மற்றும் ஒருங்கிணைப்பில் பெரும் பங்களிக்கும் என்று எதிர்பார்க்கப்படுகிறது.
சர்வதேச அரிசி ஆராய்ச்சி கழகத்துடனான இந்தியாவின் உறவுகள் 1960-களிலேயே தொடங்கியது. பிலிப்பைன்ஸ் நாட்டின் மணிலாவில் உள்ள இவ்வமைப்பின் தலைமையகத்திற்கு சென்ற முதல் பிரதமர் திரு நரேந்திர மோடி. திரு. மோடி, சென்ற வருடம் நவம்பர் மாதம் இவ்வமைப்பை நேரில் பார்வையிட்டார். அப்போது அவர், அரிசி சம்பந்தப்பட்ட துறையில் புதிய விவசாய யுக்திகள் மற்றும் வேளாண் ஆராய்ச்சியின் வளர்ச்சி பற்றி கலந்துரையாடினார்.
பிரதமர் வாரணாசியில் உள்ள தீன்தயாள் ஹஸ்தகலா சங்கூலில் நடைபெறவிருக்கும் “ஒரு மாவட்டம், ஒரு உற்பத்திப் பொருள்” மண்டல உச்சிமாநாட்டில் கலந்து கொள்வார். மாநிலத்தின் சிறு மாவட்டங்களுக்கும், நகரங்களுக்கும் உள்நாட்டு வர்த்தகம் மற்றும் கைவினைப் பொருட்களை சென்று சேர்த்து மக்களின் திறனை மேம்படுத்துவதே “ஒரு மாவட்டம், ஒரு உற்பத்திப் பொருள்” திட்டத்தின் நோக்கமாகும். கைவினைப் பொருட்கள், பதப்படுத்தப்பட்ட உணவு வகைகள், பொறியியல் கருவிகள், தரை விரிப்புகள், ஆயத்த ஆடைகள் மற்றும் தோல் பொருட்கள் ஆகியவை இவற்றுள் அடங்கும். இவை, அந்நிய செலாவணியை ஈட்டுவதோடு, மக்களுக்கு வேலை வாய்ப்பையும் வழங்கும்
இளைஞர் நலன் மற்றும் விளையாட்டு அமைச்சகம்
சமுதாயங்களை இணைப்பதற்கான வலிமை மிக்க வழி விளையாட்டுகள்: திரு கிரண் ரிஜிஜூ
"உடற்கல்வி மற்றும் விளையாட்டு: சமுதாயங்களை இணைப்பதற்கான சக்தி" என்னும் இரண்டு நாள் சர்வதேச இணையக் கருத்தரங்கின் தொடக்க அமர்வில் மத்திய விளையாட்டுத் துறை அமைச்சர் திரு கிரன் ரிஜிஜூ தலைமை விருந்தினராக கலந்து கொண்டார்.
தேசிய விளையாட்டு பல்கலைக்கழகம், மணிப்பூர், இந்திய விளையாட்டு ஆணையத்தின் லட்சுமிபாய் தேசிய உடற்கல்வி கல்லூரி, திருவனந்தபுரம் ஆகியவை இணைந்து நடத்திய இந்த இணையக் கருத்தரங்கில் பேசிய அமைச்சர், சமுதாயத்தின் பல்வேறு தரப்பினரை இணைப்பதற்கான வலிமை மிக்க வழி விளையாட்டுகள் என்றார்.
ஓய்வு பெற்ற இந்திய ஆட்சி பணி  அதிகாரியும், தேசிய விளையாட்டு பல்கலைக்கழகத்தின் துணை வேந்தருமான திரு ஆர் சி மிஸ்ரா, சர்வதேச உடற்கல்வி கூட்டமைப்பின் துணைத் தலைவர், பேராசிரியர் பிரானிஸ்லாவ் அந்தாலா ஆகியோர் இந்த இணையக் கருத்தரங்கில் கலந்து கொண்டனர்.
ஒரு மணி நேரத்துக்கும் மேல் நீடித்த இந்த நிகழ்வில் உரையாற்றியவர்கள், சமுதாயத்தில் உடற்கல்வியின் முக்கியத்துவம் குறித்தும், சர்வதேச அளவில் சமூகங்களை ஒன்றிணைப்பதில் விளையாட்டின் பங்கு குறித்தும் பேசினர்.
"இந்த இணையக் கருத்தரங்கின் மையக் கரு உடற்பயிற்சிகளுக்கு மட்டுமில்லாது சமுதாயத்துக்கும் அவசியமானதாகும். விளையாட்டு வெற்றிகளின் மூலம், ஒரு பகுதி வளம் பெறுகிறது, ஒரு ஒட்டுமொத்த சமுதாயம் சாதிக்கிறது," என்றும் மத்திய அமைச்சர் திரு ரிஜிஜூ கூறினார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://www.pib.gov.in/PressReleasePage.aspx?PRID=1667933
பாதுகாப்பு அமைச்சகம்
வணிகக் கப்பல் போக்குவரத்து தகவல் பரிமாற்றம் தொடர்பான நிலையான செயல்பாட்டு நடைமுறைகள் குறித்த ஒப்பந்தம் இந்திய கடற்படை மற்றும் ஃபிலிப்பைன்ஸ் கடலோரக் காவல்படை இடையே கையெழுத்தானது
வணிகக் கப்பல் போக்குவரத்து தகவல் பரிமாற்றம் தொடர்பான நிலையான செயல்பாட்டு நடைமுறைகள் குறித்த ஒப்பந்தம் இந்திய கடற்படை மற்றும் பிலிப்பைன்ஸ் கடலோரக் காவல்படை இடையே இன்று  கையெழுத்தானது.
கடற்படைத் தளபதி அட்மிரல் ஆர்.ஹரி குமார் மற்றும் ஃபிலிப்பைன்ஸ் கடலோரக் காவல்படை கமாண்டன்ட் ஆர்டெமியோ எம் அபு ஆகியோர் இதில் கையெழுத்திட்டனர். ஃபிலிப்பைன்ஸ் கடலோரக் காவல்படை கமாண்டன்ட் இந்தியா வந்துள்ள நிலையில், புதுதில்லியில் இந்த நிலையான செயல்பாட்டு நடைமுறைகள் குறித்த ஒப்பந்தம் கையெழுத்தானது.
ஃபிலிப்பைன்ஸ் கடலோரக் காவல்படை மற்றும் இந்திய கடற்படை இடையே இந்த நிலையான செயல்பாட்டு நடைமுறைகள் குறித்த ஒப்பந்தம், கையெழுத்தாகியிருப்பது, வணிகக் கப்பல் போக்குவரத்து குறித்த தகவல் பரிமாற்றங்களைச் செயல்படுத்த உதவும். இது இந்த பகுதியின் மேம்பட்ட கடல் பாதுகாப்புக்கும் பங்களிப்பை வழங்கும்.
பிரதமர் அலுவலகம்
மக்களுக்கான மருந்துகளை வழங்கும் பிரதமர் தேசிய திட்டத்தின் பயனாளிகளுடன் பிரதமர் கலந்துரையாடினார்
மக்களுக்கான மருந்துகளை வழங்குவதற்கான பிரதமர் தேசிய திட்டத்தினால் பயனடைந்தோருடனும் மற்றும் மக்களுக்கான மருந்து விற்பனையகங்களின் உரிமையாளர்களுடனும் பிரதமர் திரு. நரேந்திர மோடி இன்று காணொளிக் காட்சியின் மூலம் கலந்துரையாடினார். பொதுவான மருந்துகளைப் பயன்படுத்துவதற்கு ஊக்கமளிக்கவும் அது குறித்து விழிப்புணர்வை ஏற்படுத்தவும் 2019-ம் ஆண்டு மார்ச் 7-ம் தேதியை மக்களுக்கான மருந்து தினமாக அனுசரிப்பதென மத்திய அரசு முடிவெடுத்திருந்தது.
நாடெங்கிலும் இருந்து சுமார் 5,000க்கும் மேற்பட்ட இடங்களில் உள்ள பயனாளிகள் மற்றும் விற்பனையக உரிமையாளர்கள் ஆகியோருடன் கலந்துரையாடிய பிரதமர் குறைந்த விலையில் உயர்தரமான மருந்துகள் கிடைப்பதை உறுதி செய்ய அரசு இரண்டு முக்கிய நடவடிக்கைகளை மேற்கொண்டது என்று குறிப்பிட்டார். முதலாவதாக, 850 அத்தியாவசியமான மருந்துகளின் விலைகள் ஒழுங்குபடுத்தப்பட்டன; இதய நோய்க்கான ஸ்டெண்ட் மற்றும் மூட்டு அறுவைசிகிச்சைக்கான கருவிகள் ஆகியவற்றின் விலைகள் குறைக்கப்பட்டன. இரண்டாவதாக, நாடு முழுவதிலும் மக்கள் மருந்து விற்பனை மையங்கள் தொடங்கப்பட்டன. இந்த நடவடிக்கைகள் ஏழைகளுக்கு மட்டுமின்றி, நடுத்தர வர்க்கத்தினருக்கும் பெருமளவிற்குப் பயன்தரும் வகையில் அமைந்தன என பிரதமர் கூறினார்.
இந்த மக்கள் மருந்து விற்பனை மையங்களில் சந்தை விலையை விட ஐம்பது முதல் தொண்ணூறு சதவீதம் குறைவான விலையில் மருந்துகள் கிடைக்கின்றன என்றும் பிரதமர் கூறினார். கடந்த நான்கரை ஆண்டுகளில் 5,000க்கும் மேற்பட்ட மக்கள் மருந்து விற்பனை மையங்கள் தொடங்கப்பட்டுள்ளன என்றும் அவர் மேலும் கூறினார். இந்த மையங்கள் நல்ல தரமான மருந்துகளை மட்டும் வழங்கவில்லை; சுய வேலைவாய்ப்பையும் புதிய வேலைகளுக்கான வாய்ப்புகளையும் உருவாக்கியுள்ளன என்றும் பிரதமர் குறிப்பிட்டார்.
சுகாதாரத் துறையின் முழுமையான மாற்றம் குறித்த தொலைநோக்கு பற்றிப் பேசிய பிரதமர் இந்த விஷயத்தில் “தள்ளிப்போடுவதல்ல தீர்வுகளைத் தருவதே” என்பதே அரசின் அணுகுமுறையாக இருந்து வருகிறது என்று குறிப்பிட்டார். இத்துறையை மாற்றி அமைப்பதற்காக இத்துறையோடு தொடர்புடைய அனைவருமே இணைந்து செயல்பட்டு வருகின்றனர் என்றும் பிரதமர் குறிப்பிட்டார். கடந்த நான்கரை ஆண்டுகளில் 15 புதிய எய்ம்ஸ் மருத்துவமனைகள் கட்டப்பட்டுள்ளன; அல்லது கட்டப்பட்டு வருகின்றன என்றும் மருத்துவத் துறையில் 31,000 எம் பி பி எஸ் மற்றும் பட்ட மேற்படிப்புக்கான இடங்கள் அதிகரிக்கப்பட்டுள்ளன என்றும் அவர் குறிப்பிட்டார்.
பிரதமருடன் கலந்துரையாடிய பயனாளிகள் மக்கள் மருந்து விற்பனை மையங்களில் நல்ல தரமான மருந்துகள் கிடைப்பது குறித்த தங்கள் மகிழ்ச்சியை வெளிப்படுத்தினர். முறையான மருத்துவ கவனிப்பைப் பெறும் அதே நேரத்தில் குறைந்த விலையில் மருந்துகளை பெற முடிவதன் விளைவாக தங்களால் சேமிக்க முடிந்துள்ளது என்றும் பயனாளிகள் பிரதமரிடம் தெரிவித்தனர்.
----
(Visitor Counter : 122
நுகர்வோர் நலன், உணவு மற்றும் பொது விநியோகம் அமைச்சகம்
போஷான்மாஹ் நிகழ்ச்சியைக் கொண்டாட உணவு, பொது வழங்கல் துறை ஏற்பாடு
மகளிர் மற்றும் குழந்தைகள் மேம்பாட்டு அமைச்சகம் ஏற்பாடு செய்யும் `போஷான்மாஹ்' நிகழ்ச்சியைக் கொண்டாடுவது தொடர்பாக உணவு, பொது வழங்கல் துறை செயலாளர், இந்திய உணவுக் கார்ப்பரேசன் தலைவர் மற்றும் நிர்வாக இயக்குநர், சி.டபிள்யூ.சி. மற்றும் துறையின் உயர் அதிகாரிகள் பங்கேற்றக் கூட்டம் நடைபெற்றது.
போஷான்மாஹ் நிகழ்ச்சி ஆண்டுதோறும் செப்டம்பர் மாதம் நடத்தப்படுகிறது. இதன் ஒரு பகுதியாக உணவு, பொது வழங்கல் துறையின் பிரிவுகள் மூலமாக மகளிர் மற்றும் குழந்தைகள் மேம்பாட்டு அமைச்சகம் பரிந்துரைத்துள்ள செயல்பாடுகளைச் செய்வது என கூட்டத்தில் முடிவு செய்யப்பட்டது. நாட்டின் பல்வேறு பகுதிகளில் இதை நடத்துவதன் மூலம் சத்துமிகுந்த உணவுக்கான உத்தரவாதத்தின் நன்மைகள் குறித்து, அந்தப் பிரிவு மக்களுக்கு விழிப்புணர்வை ஏற்படுத்தலாம் எனத் தெரிவிக்கப்பட்டது.
குடியரசுத் துணைத் தலைவர் செயலகம்
மகாராஷ்டிராவில் தமது முதலாவது பயணத்தை மேற்கொள்ள குடியரசு துணைத் தலைவர் மும்பை சென்றார்
குடியரசு துணைத் தலைவர் திரு ஜெக்தீப் தன்கரும் டாக்டர் சுதேஷ் தன்கரும் இன்று மும்பை வருகை தந்தனர். இது குடியரசு துணைத் தலைவராக பதவியேற்ற பின் திரு தன்கரின் மகாராஷ்டிரா மாநிலத்திற்கான முதல் பயணமாகும். மும்பை விமான நிலையத்தில் அவரை மகாராஷ்டிர ஆளுநர் திரு பகத் சிங் கோஷியாரி, மாநில அமைச்சர் திரு மங்கள் பிரபாத் லோதா மற்றும் பிரமுகர்கள் வரவேற்றனர்.
ஸ்ரீ சித்தி விநாயகர் ஆலயத்தில் வழிபாடு செய்து தமது மும்பை பயணத்தை குடியரசு துணைத்தலைவர் தொடங்கினார். நாட்டின் வளத்திற்காகவும் அனைத்துக் குடிமக்களின் நலனுக்காகவும் பிரார்த்தனை செய்தார். அவருடன் டாக்டர் சுதேஷ் தன்கர் பங்கேற்றார்.
ஆதித்ய பிர்லா குழுமத்தின் உதவியுடன் அமெச்சூர் ரைடர்ஸ் கிளப் ஏற்பாடு செய்திருந்த வருடாந்தர ஆதித்ய பிர்லா நினைவு போலோ கோப்பை சாம்பியன்பட்ட போட்டிக்கான விழாவில் திரு தன்கர் தலைமை விருந்தினராகப் பங்கேற்றார். மிகவும் சிறப்பான விளையாட்டை பார்வையிட்ட பின் விளையாட்டு வீரர்களுடன் கலந்துரையாடிய அவர், அவர்களின் விளையாட்டு உணர்வைப் பாராட்டினார்.
மகாராஷ்டிரா ஆளுநர் திரு பகத் சிங் கோஷியாரி ஃபிக்கி தலைவரும் ஆதித்ய பிர்லா சிஎஸ்ஆர் சிறப்பு மையத்தின் தலைவருமான திருமதி ராஜஸ்ரீ பிர்லா, ஆதித்ய பிர்லா குழுமத்தின் தலைவர் திரு குமார் மங்கலம் பிர்லா, பிரமல் குழுமத்தின் நிர்வாக இயக்குனர் திரு ஆனந்த் பிரமல் மற்றும் பிரமுகர்கள் இந்த விளையாட்டு நிகழ்வில் பங்கேற்றனர்.
வணிகம் மற்றும் தொழில்துறை அமைச்சகம்
ரசாயன மற்றும் பெட்ரோகெமிக்கல் தொழில் இந்தியாவின் பொருளாதார முன்னேற்றத்திற்கு முக்கியமானது; எதிர்காலத்தில் வளர்ச்சிக்கு முக்கிய உந்து சக்தியாக இருக்கும்: மத்திய வர்த்தகம் மற்றும் தொழில்துறை அமைச்சர் திரு பியூஷ் கோயல்
மத்திய வர்த்தகம் மற்றும் தொழில்துறை, நுகர்வோர் விவகாரங்கள், உணவு மற்றும் பொது விநியோகம், ஜவுளித் துறை அமைச்சர் திரு பியூஷ் கோயல், இந்தியாவின் பொருளாதார முன்னேற்றத்தில் ரசாயன மற்றும் பெட்ரோகெமிக்கல் தொழில் முக்கிய பங்கு வகிக்கிறது என்றும், எதிர்காலத்தில் வளர்ச்சியின் முக்கிய உந்து சக்தியாகத் தொடரும் என்று எதிர்பார்க்கப்படுகிறது என்றும் கூறினார். புதுதில்லியில் நேற்று நடைபெற்ற 'இந்தியா: உலகளாவிய ரசாயனங்கள் மற்றும் பெட்ரோகெமிக்கல்ஸ் உற்பத்தி மையங்கள்'  என்ற 3 வது பதிப்பில் , 'எஃப்.டி.ஏக்கள் - உலகை இணைப்பது - வசுதைவ குடும்பகம் - ஒரே பூமி, ஒரே குடும்பம், ஒரே எதிர்காலம்' என்ற அமர்வில் சிறப்பு விருந்தினராக உரையாற்றிய திரு கோயல், இந்தியாவின் பொருளாதாரம், கண்டுபிடிப்பு சுற்றுச்சூழல் மற்றும் வேலைவாய்ப்பு உருவாக்கம் ஆகியவற்றில் ரசாயனம் மற்றும் பெட்ரோகெமிக்கல் துறையின் பங்களிப்பை பாராட்டினார்.
ஏற்றுமதியை அதிகரிப்பதிலும், பல துறைகளின் வளர்ச்சியை கூட்டாக ஊக்குவிப்பதிலும் தடையற்ற வர்த்தக ஒப்பந்தங்கள்  முக்கிய பங்கு வகிக்கின்றன என்று அமைச்சர் கூறினார். ரசாயனங்கள் மற்றும் பெட்ரோகெமிக்கல்ஸ் துறையில் வர்த்தகம், முதலீடு மற்றும் ஒத்துழைப்பை எஃப்.டி.ஏ.க்கள் எளிதாக்குவதற்கான வழிகளை ஆராய்வதற்கான ஒரு மன்றமாக ஜி.சி.பி.எம்.எச் 2023 உச்சிமாநாடு செயல்படுகிறது என்று அவர் கூறினார்.
தொழில்துறை தலைவர்கள், கொள்கை வகுப்பாளர்கள் மற்றும் வல்லுநர்கள் இந்த முக்கியமான துறையின் போட்டித்தன்மை மற்றும் நிலைத்தன்மையை மேம்படுத்த எஃப்.டி.ஏ.க்களை மேம்படுத்துவது குறித்து விவாதிக்கவும் கருத்துக்களை பரிமாறிக் கொள்ளவும் ஒரு தளத்தை வழங்கியதற்காக ஜி.சி.பி.எம்.எச் 2023 ஐ திரு கோயல் பாராட்டினார். இந்தியாவின் ரசாயன மற்றும் பெட்ரோகெமிக்கல் தொழில்களில் வெளிநாட்டு முதலீட்டை ஈர்க்க எஃப்.டி.ஏக்கள் உதவும் என்று அவர் கூறினார். இது புதிய வேலைவாய்ப்புகளை உருவாக்குவதற்கும், புதிய உள்கட்டமைப்பை உருவாக்குவதற்கும் வழிவகுக்கும் என்றும், உலகத்துடன் தொடர்புகொள்வதற்கான தொழில்துறையின் திறனை வலுப்படுத்தும் என்றும் அமைச்சர் எடுத்துரைத்தார்.
வளர்ந்த நாடாக மாறுவதற்கான நமது இலக்கில் நிலைத்தன்மையின் முக்கியத்துவத்தை எடுத்துரைத்தார். எதிர்கால சந்ததியினருக்கு நிலையான இந்தியாவை உருவாக்குவது தற்போதைய தலைமுறைக்கு எவ்வளவு முக்கியம் என்றும் அவர் குறிப்பிட்டார். நிலையான நடைமுறைகளை ஊக்குவிப்பதற்கான அனைத்து பங்குதாரர்களின் முயற்சிகள் மற்றும் அர்ப்பணிப்பை அமைச்சர் பாராட்டினார்.
சிறந்த நடைமுறைகளைப் பகிர்வதும், ஒத்துழைப்பை ஊக்குவிப்பதும் சந்தேகத்திற்கு இடமின்றி ரசாயன மற்றும் பெட்ரோகெமிக்கல் தொழில்களில் மிகவும் நிலையான மற்றும் வளமான எதிர்காலத்திற்கு வழிவகுக்கும் என்று அவர் கூறினார். தற்போதைய தலைமுறையினர் இனி வரும் தலைமுறையினருக்கு கடமை உணர்வுடனும், அர்ப்பணிப்புடனும் பணியாற்ற வேண்டும் என்று பியூஷ் கோயல் கேட்டுக் கொண்டார். மகாத்மா காந்தியை மேற்கோள் காட்டி, "நாம் அனைவரும் பூமி கிரகத்தை அடுத்த தலைமுறைக்கு அறங்காவலர்களாகப் பெற்றுள்ளோம்" என்று அவர் கூறினார்.
பிரதமர் அலுவலகம்
ஹெல்த்கிரி விருதுகள் 21, பெற்ற வெற்றியாளர்களுக்கு பிரதமர் வாழ்த்து
ஹெல்த்கிரி விருதுகள் 21, பெற்ற வெற்றியாளர்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து சுட்டுரையில், பிரதமர் விடுத்துள்ள செய்தியில் கூறியிருப்பதாவது:
‘‘ஹெல்த்கிரி விருதுகள் பெற்ற வெற்றியாளர்களை வாழ்த்துகிறேன். தூய்மை பணியாகட்டும் அல்லது சுகாதாரமாக இருக்கட்டும், ஒவ்வொரு ஆண்டும் அக்டோபர் 2ம் தேதி அன்று, அடிமட்ட அளவில் மாற்றங்களை ஏற்படுத்துபவர்களை கவுரவிக்கும் செயலுக்காக இந்தியா டுடே குழுமத்தை பாராட்டுகிறேன்’’ என்று கூறியுள்ளார்.
விண்வெளித்துறை
கடல்சார் விழிப்புணர்வு இயக்க ஒத்துழைப்பு குறித்து இந்தியா மற்றும் ஃபிரான்ஸ் இடையிலான நடைமுறைப்படுத்தும் ஏற்பாடு குறித்து அமைச்சரவையில் விளக்கம்
இந்தியா மற்றும் ஃபிரான்ஸ் இடையே 2018 மார்ச் 10ம் தேதி கையொப்பம் செய்து கொள்ளப்பட்ட முன்பே உருவாக்கப்பட்ட கடல்சார் விழிப்புணர்வு இயக்க்த்தை நடைமுறைப்படுத்தும் ஏற்பாடு குறித்து பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்ட்த்தில் விளக்கப்பட்ட்து.
திட்டமிடப்பட்டுள்ள இந்த கூட்டு இயக்கம் கடல்சார் விழிப்புணர்வுக்கு அர்ப்பணிக்கப்பட்டு, இரு நாடுகளுக்கு தேவையான தகவல் மற்றும் சேவைகளை அளிப்பது இதன் நோக்கமாக இருக்கும். கடல்சார் போக்குவரத்தை கண்காணிப்பது மற்றும் இணக்கமற்ற கப்பல்களை அடையாளம் காண்பதும் நோக்கமாகும். இந்தக் கண்காணிப்பு அமைப்பு கண்டுபிடித்தல், அடையாளம் காணுதல், இந்தியா மற்றும் ஃபிரான்சுக்கும் ஆர்வம் உள்ள பிராந்தியங்களில் கப்பல்களை கண்காணித்தல் ஆகியவற்றுக்கு இறுதி தீர்வுகளை அளிக்கும்.
நடைமுறைப்படுத்தும் ஏற்பாட்டின்படி, இந்திய விண்வெளி ஆராய்ச்சி அமைப்பு இஸ்ரோ மற்றும் ஃபிரான்சின் சென்டர் நேஷனல் டாட்யூட்ஸ் ஸ்பாடியல்ஸ் கூட்டாக இணைந்து பல்வேறு நடவடிக்கைகளை இந்த முன்பே உருவாக்கப்படும் படிப்புகளின் போது மேற்கொண்டு, இந்த ஒப்பந்தம் ஏற்பட்ட ஓராண்டு காலத்திற்குள் அந்தந்த நாடுகளின் மூத்த நிர்வாகத்திடம் அளிக்கும்.
-----
(Visitor Counter : 118
அறிவியல் மற்றும் தொழில்நுட்பத்துறை
புற்று நோயை உண்டாக்கும் வைரஸ் மத்திய நரம்பு மண்டலத்தில் உள்ள செல்களை பாதிக்கிறது: அறிவியல் மற்றும் தொழில்நுட்ப துறை ஆதரவு பெற்ற ஆய்வில் தகவல்
புற்று நோயை உண்டாக்கும் எப்ஸ்டீன்-பார் வைரஸ் மத்திய நரம்பு மண்டலத்தில் உள்ள கிலியல் அல்லது நரம்பணு சாரா செல்களை பாதித்து, பாஸ்போ-இனோஸிடோல்ஸ் போன்ற மூலக்கூறுகளை மாற்றியமைக்கிறது என்று இந்திய விஞ்ஞானிகள் சமீபத்தில் கண்டறிந்துள்ளனர்.
அல்சைமர், பார்க்கின்சன் மற்றும் மல்ட்டிபிள் ஸ்க்லரோசிஸ் போன்ற நரம்பியல் குறைபாடுகளால் அவதியுறும் நோயாளிகளின் மூளை திசுவில் இந்த வைரஸ் கண்டறியப்பட்டுள்ளதால், நரம்பு மண்டலத்தை பாதிக்கும் நோயியல்களில் இந்த வகை வைரசின் பங்கை புரிந்துகொள்ள இக்கண்டுபிடிப்பு வழிவகுக்கலாம்.
மூளை செல்களில் எப்ஸ்டீன்-பார் வைரசின் பாதிப்பு முறையை கண்டறிந்துள்ள டாக்டர் ஜா மற்றும் டாக்டர் குமாரின் குழுவினர், மூளையில் உள்ள கிலியல் செல்களை பாதிக்கும் திறனும் இந்த வைரசுக்கு உண்டு என்று கண்டுபிடித்துள்ளனர்.
வெவ்வேறு கிலியல் செல்களில் வெவ்வேறு முறைகளில் பாதிப்பு வளர்வதை அறிவியல் மற்றும் தொழில்நுட்ப துறை ஆதரவு பெற்ற ஆய்வில் தெரியவந்துள்ளது.
“தன்னை நிறுவிக்கொள்வதற்கும், மூளையில் உள்ள கிலியல் செல்களில் பரவுவதற்கும் பல்வேறு கால அளவுகளை இந்த வகை வைரஸ் எடுத்துக் கொள்கிறது,” என்று டாக்டர் ஜா கூறினார். மேலும், வைரஸ் பாதிப்பின் ஒவ்வொரு நிலையிலும் உள்ள உயிரிமூலக்கூறுகளை கண்டறிவதற்கு முயன்ற ஆராய்ச்சியாளர்கள் குழு, பல்வேறு நரம்பியல் நிலைகளோடு அவற்றை தொடர்பு படுத்தவும் முயற்சித்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1726985
ஜல்சக்தி அமைச்சகம்
ஜல் ஜீவன் இயக்கம்: நடமாடும் ஆய்வகம்!
தூய்மையான மற்றும் பாதுகாப்பான தண்ணீரின் விநியோகம் பொது மக்களின் ஆரோக்கியத்துக்கு அத்தியாவசியம் என்பதால் தண்ணீர் விநியோகம் மற்றும் அதன் தொடர் பரிசோதனை இன்றியமையததாதகிறது.
2024-ஆம் ஆண்டுக்குள் கிராமங்களில் உள்ள ஒவ்வொரு வீட்டிலும் தண்ணீர் குழாய் இணைப்பை உறுதி செய்வதை ஜல் சக்தி அமைச்சகத்தின் ஜல் ஜீவன் இயக்கம் லட்சியமாகக் கொண்டுள்ளது.
தண்ணீர் பரிசோதனைக்கான அவசியத்தை கருத்தில் கொண்டு, நவீன நடமாடும் தண்ணீர் பரிசோதனை ஆய்வகம் என்னும் புதுமையான முயற்சியை ஹரியானா அரசு முன்னெடுத்துள்ளது.
தண்ணீர் பரிசோதனைக்கு தேவையான அனைத்து உபகரணங்களையும் தன்னகத்தே கொண்டுள்ள இந்த நவீன நடமாடும் தண்ணீர் பரிசோதனை ஆய்வகத்தில் ஜிபிஎஸ் உள்ளிட்ட சமீபத்திய தொழில்நுட்பங்கள் பொருத்தப்பட்டுள்ளன.
ஒவ்வொரு கிராமப்புற வீட்டுக்கும் நீண்டகாலத்துக்கு தொடர்ந்து போதுமான அளவிலும், பரிந்துரைக்கப்பட்ட தரத்திலும் குடி
தண்ணீரை உறுதியாக வழங்குவதற்கு ஜல் ஜீவன் இயக்கம் இலக்கு நிர்ணயித்துள்ளது.
இந்த இயக்கத்தின் கீழ் தரமான குடி தண்ணீரை மக்களுக்கு வழங்க ஹரியானா அரசு முழுவதும் உறுதி பூண்டுள்ளது.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1663724
வணிகம் மற்றும் தொழில்துறை அமைச்சகம்
வேளாண் ஏற்றுமதிகளை ஊக்குவிப்பதற்காக பெங்களூருவில் உள்ள வேளாண் அறிவியல் பல்கலைக்கழகத்துடன் அபேடா புரிந்துணர்வு ஒப்பந்தம்
வேளாண் மற்றும் பதப்படுத்தப்பட்ட உணவு பொருட்களின் ஏற்றுமதிகளை, குறிப்பாக கர்நாடகாவில், ஊக்குவிப்பதற்காக பெங்களூருவில் உள்ள வேளாண் அறிவியல் பல்கலைக்கழகத்துடன்
புரிந்துணர்வு ஒப்பந்தம் ஒன்றில் வேளாண் மற்றும் பதப்படுத்தப்பட்ட பொருட்கள் ஏற்றுமதி மற்றும் மேம்பாட்டு ஆணையம்  கையெழுத்திட்டது.
இந்த புரிந்துணர்வு ஒப்பந்தத்தின் படி, முன்கூட்டியே எச்சரிக்கையாக இருப்பதற்கான தொழில்நுட்பங்களை உருவாக்குதல், தரமான ஏற்றுமதிகளை மேம்படுத்துவதற்காக திறன்மிகு மற்றும் துல்லிய விவசாயத்தை ஊக்குவித்தல், ஏற்றுமதி செய்யப்படும் பொருட்கள் மற்றும் இடங்களின் எண்ணிக்கையை அதிகரித்தல், 2018-ல் இந்திய அரசால் அறிவிக்கப்பட்ட வேளாண் ஏற்றுமதி கொள்கையின் கீழ் கர்நாடகாவில் இருந்து செய்யப்படும் வேளாண்-ஏற்றுமதிகளை அதிகரித்து இந்திய வர்த்தகப் பெயரை சர்வதேச அளவில் நிறுவுதல் உள்ளிட்டவற்றில் ஒத்துழைப்பு ஏற்படும்.
வேளாண் தொழில்முனைவோரின் வளர்ச்சி, தொழில்நுட்ப முனைவோரின் திறன் வளர்த்தல், துடிப்பான திறமைகள் மேம்பாடு, குறிப்பிட்ட பொருட்களுக்கான குழுக்களை உருவாக்கி ஏற்றுமதியை ஊக்குவிப்பதற்கான கூட்டு அணுகல் முறையை கட்டமைத்தல் உள்ளிட்டவற்றிலும் இந்த புரிந்துணர்வு ஒப்பந்தம் உதவும்.
அபேடா தலைவர் டாக்டர் எம் அங்கமுத்து, வேளாண் அறிவியல் பல்கலைக்கழகம், பெங்களூரு, துணை வேந்தர் டாக்டர் எஸ் ராஜேந்திர பிரசாத் ஆகியோரின் முன்னிலையில் புரிந்துணர்வு ஒப்பந்தம் கையெழுத்திடப்பட்டது.
வேளாண் மற்றும் அதை சார்ந்த துறைகளில் செயல்பாடுகளை ஒன்றிணைப்பதற்காக இணைந்து பணியாற்றி, பங்குதாரர்களுக்கு சிறப்பான மதிப்பை அளிப்பதற்காக இரு நிறுவனங்களின் நிபுணத்துவத்தை பயன்படுத்திக் கொள்வதே புரிந்துணர்வு ஒப்பந்தத்தின் நோக்கமாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1742285
----
(Visitor Counter : 171
பிரதமர் அலுவலகம்
உத்தரப்பிரதேசத்தின் மதுராவில் நிகழ்ந்த சாலை விபத்தில் உயிரிழந்தோருக்கு பிரதமர் இரங்கல்
உத்தரப்பிரதேசத்தின் மதுராவில் நிகழ்ந்த சாலை விபத்தில் ஏற்பட்ட உயிரிழப்பிற்கு பிரதமர் திரு நரேந்திர மோடி தமது ஆழ்ந்த இரங்கலைத் தெரிவித்துக் கொண்டுள்ளார்.
பிரதமர் அலுவலகம் வெளியிட்டுள்ள சுட்டுரைச் செய்தியில் தெரிவித்திருப்பதாவது:
“உத்தரப்பிரதேசத்தின் மதுராவில் ஏற்பட்ட சாலை விபத்து மனதை மிகவும் உருக்குகிறது. இந்த விபத்தில் தங்களது அன்பிற்குரியவர்களை இழந்தவர்களுக்கு எனது ஆழ்ந்த இரங்கல்கள். காயமடைந்தவர்கள் விரைவில் குணமடையவும் வேண்டுகிறேன்: பிரதமர்”
தொலைதொடர்பு மற்றும் தகவல் தொழில்நுட்ப அமைச்சகம்
தபால் துறை மூலம் நடப்பாண்டில் 5,27,286 உயிர்வாழ் சான்றிதழ் வழங்கப்பட்டுள்ளது
தபால்காரர்கள் மற்றும் கிராம தபால் சேவகர்கள் மூலம் ஓய்வூதியகாரர்களுக்கு ஜீவன் பிரமான் பத்ரா எனப்படும் உயிர்வாழ் சான்றிதழ் அரசாங்கத்தால் வழங்கப்படுகிறது. நடப்பாண்டில் 5,27,286  உயிர்வாழ் சான்றிதழ்கள் வழங்கப்பட்டுள்ளன. இதில் 2,38,811 சான்றிதழ்கள் தமிழ்நாட்டிலும், 2,003 சான்றிதழ்கள் புதுச்சேரியிலிருந்தும் வழங்கப்பட்டுள்ளன.
இந்தியா போஸ்ட் பேமெண்ட்ஸ் வங்கிச் சேவைகள், ஓய்வூதியம் மற்றும் பிற 'நேரடிப் பலன் பரிமாற்றம்' திட்டங்களை வாடிக்கையாளர்களின் வீட்டு வாசலுக்கு எடுத்துசென்றுள்ளது. 0-5 வயது வரையிலான குழந்தைகளுக்கான ஆதார் பதிவு வசதியும் இதேபோல் வழங்கப்படுகிறது. மேலும், இந்தியா போஸ்ட் வெப் போர்டலில் முன்பதிவு செய்த சில்லறை வாடிக்கையாளர்களுக்கு பதிவு அஞ்சல் மற்றும் விரைவு அஞ்சல் ஆகியவற்றை தேர்ந்தெடுக்கப்பட்ட தபால் அலுவலகங்கள் மூலம் வீட்டிற்கு வந்து எடுத்து செல்லும்  வசதியை தபால் துறை தொடங்கியுள்ளது.
மக்களவையில் இன்று கேட்கப்பட்ட கேள்வி ஒன்றுக்கு எழுத்துப்பூர்வமாக அளித்த பதிலில் தகவல் தொடர்புத் துறை இணையமைச்சர் திரு. தேவுசின் சவுகான் இந்தத் தகவலைத் தெரிவித்தார்.